Polisie ná ‘argument’ na Boris Johnson se huis in Londen ontbiedBoris Johnson. (Argieffoto: AP) Die Britse polisie is Vrydag in die vroeë oggendure na LP Boris Johnson en sy vriendin se huis in Londen ontbied nadat bure glo ŉ luide argument gehoor het. The Guardian berig Carrie Symonds is gehoor waar sy aan die Konserwatiewe Party-LP sê “klim van my af” en “kom uit my woonstel”. Die polisie het aan die BBC gesê hulle het “met alle inwoners by die adres gepraat en hulle is veilig”. ŉ Verklaring van die polisie lui dat daar “geen rede vir polisie-optrede was nie”, terwyl ŉ woordvoerder van Johnson met “geen kommentaar” volstaan het. Volgens The Guardian het bure aan die koerant gesê dat hulle ŉ vrou hoor skreeu het en daarna ŉ “geklap en gekap” gehoor het. Die koerant het berig die bure was in hulle eie woonstel toe hulle die beweerde onderonsie opgeneem het. Daar word glo in die opname – wat The Guardian gehoor het, maar nie die BBC nie – gehoor dat Johnson glo nie die woonstel wou verlaat nie en die vrou beveel het om sy skootrekenaar uit te los. Daarna is ŉ harde valgeluid gehoor. Symonds word glo gehoor waar sy sê die LP het ŉ rusbank met rooi wyn bemors: “Jy gee om vir niks nie omdat jy bederf is. Jy gee nie om vir geld of enigiets anders nie,” het Symonds volgens die BBC gesê. In sy verklaring sê die polisie het hulle het om 00:24 op ŉ oproep van ŉ inwoner in Camberwell gereageer. “Die persoon wat die oproep gemaak het, was bekommerd oor die veiligheid van ŉ buurvrou. “Die polisie is ontplooi en het met almal by die adres gepraat. Almal was veilig. Geen oortreding is begaan nie en niks het die polisie ooglopend bekommer nie, dus was daar geen rede vir polisie-optrede nie.” Johnson is die gunsteling om Theresa May as Britse Konserwatiewe Party-leier op te volg en die land se volgende eerste minister te word. Die voormalige minister van buitelandse sake en burgemeester van Londen kom te staan teen Jeremy Hunt. Daar word gedurende volgende maand vir ŉ nuwe partyleier gestem.